**CERC PASTORAL**

**Parohia şi conştiinţa de enoriaş. Îndatoririle fundamentale ale credincioşilor**

**Pr. Stefan Costel**

**PAROHIA GRINTIESUL MARE**

**5 NOIEMBRIE 2017**

**Parohia şi conştiinţa de enoriaş. Îndatoririle fundamentale ale credincioşilor**

**Iubiţi fraţi întru Hristos Domnul,**

Din când în când, în viaţa noastră este nevoie să ne facem câte un bilanţ, o evaluare a ceea ce am făcut până acum, urmată de o creionare a unor proiecte de viitor la care să ne gândim cu speranţa că va fi mai bine. Sincer, dacă vă cercetaţi cu atenţie faptele, ce puteţi spune despre anii care s-au scurs? Care vă sunt criteriile după care vă evaluaţi viaţa? Vă adresez aceste întrebări nu dintr-o indiscreţie personală, ci pentru că, în calitate de păstor de suflete, am datoria să vă readuc aminte că singurul lucru care contează cu adevărat, care ne ajută pe fiecare, este cultivarea unei relaţii vii, sincere, cu Dumnezeu.

În România, libertatea conştiinţei şi libertatea religioasă sunt garantate prin Constituţie. Astfel, pe de o parte legea prevede că **“nimeni nu poate fi constrâns să adere la o credinţă religioasă contrară convingerilor sale”,** iar, pe de altă parte, precizează: **“cultele religioase sunt libere şi se organizează potrivit statutelor proprii**”. În virtutea acestor prevederi, Biserica Ortodoxă Română îşi desfăşoară misiunea în mod organizat, cea mai cunoscută formă administrativ-teritorială a ei fiind **parohia.**

Astfel că, în cuvântul meu de astăzi aş vrea să încercăm să înţelegem ce este o parohie, să realizăm că biserica parohială este locul în care punem bazele relaţiei noastre cu Dumnezeu, să vedem cum putem noi sa avem o conştiinţă puternică de enoriaş şi să înţelegem că în calitate de credincioşi avem şi câteva îndatoriri esenţiale care, prin împlinirea lor, vor aduce: parohiei, nobleţe şi vitalitate, preotului, pe acei colaboratori destoinici care vor înnobila viaţa parohiei, şi loruşi, satisfacţia lucrului bine făcut.

Cuvântul meu se adresează dumneavoastră, tuturor celor ce sunteţi adunaţi în biserică, însă sper să ajungă cu deosebire şi la urechile şi sufletele celor care, din felurite motive, vin rar sau nu vin deloc la biserică, dacă sunt astfel de persoane. Am apelat în mod special la prevederile din Constituţie, ca să recunoaştem din capul locului dreptul fiecăruia de a frecventa sau nu Biserica, dar trebuie să ştiţi şi vă mărturisesc că preotul are obligaţii nu doar faţă de cei care vin la sfintele slujbe, ci şi faţă de cei care nu vin, că trebuie să se îngrijească şi de mântuirea acestora din urmă, că şi lor trebuie să le stea la dispoziţie, cu timp şi fără timp.

Chiar și pentru mulți creștini, mai ales pentru cei de la oraș, **parohia** reprezintă, în multe cazuri, ceva abstract. La o căutare a ceea ce inseamnă parohia am dat peste următoarele definiţii: parohia este comunitatea creştină grupată în jurul unuia şi aceluiaşi altar sau biserici, în jurul aceloraşi preoţi sau, mai propriu, în jurul unuia şi aceluiaşi preot slujitor al tainelor ori cultului în genere şi conducător al sufletelor la mântuire. Alţi scriitori dau o definiţie mai scurtă parohiei şi anume: parohia este totalitatea credincioşilor care se împărtăşesc din acelaşi potir. Statutul pentru organizarea şi funcţionarea B.O.R. defineşte la art. 43, secţiunea I, parohia în felul următor: ”Parohia este comunitatea creştinilor ortodocşi, clerici şi mireni, situată pe un anume teritoriu şi subordonatã centrului eparhial din punct de vedere canonic, juridic, administrativ şi patrimonial, condusă de un preot paroh numit de chiriarhul (arhiepiscopul sau episcopul) eparhiei respective. Practic, parohia este formată din toţi credincioşii care vin regulat la o anumită biserică, care formează astfel o adevărată familie duhovnicească şi care participă la viaţa liturgică a bisericii”.

O parohie adevărată – o familie duhovnicească – are însă câteva caracteristici, câteva principii de funcţionare care, dacă sunt împlinite, dau roade.

În primul rând, ea trebuie să fie*vie,*să fie hristocentrică. Nu e destul să aduni oameni în acelaşi loc (chiar şi pentru Sfânta Liturghie!), dacă ei nu înţeleg ce fac, de ce vin la biserică. De pildă, se întâmplă ca unii ortodocşi prin Botez, dar „nepracticanţi”, să meargă la biserică duminica din simpla dorinţă de a se întâlni cu oamenii din sat. Putem numi grupul acesta de oameni adunare, dar nu *adunare euharistică*, aşa cum mai esste definită parohia. În plus, ştim şi înţelegem că parohia ar trebui să fie Trupul lui Hristos! Şi cum i-am putea considera ca făcând parte din acest Trup pe cei care, deşi botezaţi, sunt necredincioşi şi nu vin deloc la biserică, ori trăiesc în păcate vădite şi nu le pasă?

De ce parohia e numită *comunitate euharistică*: Împărtăşania cu Trupul şi Sângele Domnului reprezintă centrul a toate, şi toate se circumscriu dorului şi nevoii enoriaşilor de a se Împărtăşi, şi vieţii noi care urmează Împărtăşaniei. Când ne împărtăşim cu Trupul şi Sângele Domnului (având înainte o pregătire după puteri), suntem oarecum „sudaţi” într-un singur element – Trupul lui Hristos. Aşa primeşti har, aşa înveţi să te rogi, să trăieşti atent, să cauţi să fii mereu în pacea dată de o conştiinţă curată, să-l rabzi pe celălalt – şi, dacă nu-l rabzi, să te pocăieşti că nu l-ai răbdat, să-l ierţi, să-l iubeşti. Numai aşa înţelegi de ce se spune mereu la Liturghie: „Să ne iubim unii pe alţii, ca întru un gând să mărturisim pe Tatăl, pe Fiul şi pe Sfântul Duh, Treimea cea de-o-fiinţă şi nedespărţită”. Altfel, îndemnul acesta rămâne o simplă înşiruire de cuvinte.

Pentru cel care face parte dintr-o parohie, intervalul de timp de la o Liturghie la alta reprezintă vremea propriei lupte, nevoinţei de a trăi ascetic, de a se ruga cât mai mult, de a fi cât mai atent la gândurile sale, de a se lupta cu patimile; e vremea strădaniei de a aplica din cele învăţate la spovedanie, la omilii şi predici. De aceea, când ne întâlnim din nou la Liturghie, fiecare aduce ca jertfă lui Hristos toate ostenelile sale, şi acestea se împărtăşesc şi celorlalţi fraţi ai săi, devin Împărtăşanie, Euharistie, într-un sens. Şi astfel, viaţa în comuniune ne îmbogăţeşte cu adevărat pe toţi cei care aducem mica noastră osteneală, căci Îl primim în schimb pe Hristos, Care ni se împărtăşeşte tainic tuturor.

Şi aşa se naşte şi nevoia de tot mai multe Liturghii, de a te vedea mai des cu ceilalţi, de a te apropia de ceilalţi, de a le face pe toate împreună; toate, în chip firesc.

În al doilea rând trebuie să avem în vedere că pentru a forma o adevărată familie duhovnicescă este nevoie de osteneală, de jertfă, de dragoste, de rugăciune și, mai ales, de asumarea unui cuget obștesc. Căci, într-o definiție pe care am găsit-o se spune că enoriaș al unei parohii este cel care „are sentimentul apartenenţei la această comunitate parohială şi care, prin tot ceea ce face, are în vedere şi bunul mers al parohiei din care face parte”. Iar aceasta presupune o ieșire din comoditate, lepădarea voii proprii. Părintele Sofronie de la Essex ne învață că ***„de neapărată trebuinţă pentru zidirea mănăstirii (bisericii, parohiei) este împreună-glăsuirea voilor. Dacă fiecare om, fiecare dintre noi va trage în direcţia sa, vom sfâşia trupul propriei noastre vieţi împreună. De ne vom învoi a lucra împreună, atunci în ciuda tuturor nedesăvârşirilor, unimea noastră va fi ziditoare. Fiecare ceartă în cuvânt sau mişcare – „să resping lucrul pe care nu-l gândesc eu” – năruieşte viaţa.***

Se poate spune că la temelia vieţii în parohie stă *conştiinţa de familie.* Parohia este locul unde putem trăi o altă înțelegere a ceea ce înseamnă adevărata rudenie, pe care Hristos o lămurește limpede când vine cineva la El și Îi spune: „Te caută mama Ta și frații Tăi”. Iar Domnul îi răspunde: „Cine sunt mama Mea și frații Mei? Sunt aceia care fac voia Tatălui Meu”(Matei 12,47-49). Înţelegem că noi înşine trebuie să căutăm să facem voia Tatălui, ca să intrăm în familia Lui. Familia Lui înseamnă că trebuie să avem drept mamă Biserica şi drept tată un duhovnic, un părinte care să ne nască în Hristos. Și mai avem nevoie de frați duhovnicești, ca să facem parte dintr-o familie în care să învăţăm să iubim, dar şi care să ne susțină, ca să nu ne fie frică atunci când ne vom certa cu vrăjmașii noștri la poartă (Psalmul 126)– vrăjmașii fiind diavolul, patimile.

Scrie **Părintele Sofronie** că nimeni nu se poate mântui singur și că – înfricoşător lucru! – nimeni nu se poate mântui cu de-a sila. Dumnezeu nu ne poate forța libertatea. Asta înseamnă că e de datoria noastră, ţine de stăruinţa şi determinarea noastră să căutăm această familie, să căutăm pe acești frați, pe acest Părinte care să ne nască, și să ne lăsăm născuți. Iar de aici trebuie să începem o *altă mare nevoinţă*: aceea de a crede că nu întâmplarea sau contextul socio-istoric ne-au adus împreună, ci că Hristos ne-a pus împreună, și să ne luptăm să păstrăm această legătură. Este nevoie de multă credinţă şi statornicie ca să cred că parohia mea este locul unde m-a pus Domnul să-mi duc lupta, unde trebuie să-mi trăiesc pocăinţa, viaţa, şi unde trebuie să-mi câştig mântuirea. Însa numai nevoinţa aceasta – trăită de fiecare enoriaş – o să transforme o parohie fizică, administrativă, într-o adunare euharistică, într-o parohie duhovnicească, unde Duhul Sfânt sălăşluieşte, unde omul învaţă că el este un mădular al Trupului lui Hristos, care este parohia lui. Şi că, rupt de Trup, orice mădular e sortit morţii.

Există însă şi încercări care apar în calea celor ce vor să se integreze într-o astfel de viaţă de parohie, iar una dintre cele mai grele lupte este aceea de a te smeri şi de a sluji celuilalt. „Fratele meu este viaţa mea!”, spune Sfântul Siluan. Dacă vreau să devin asemenea lui Hristos, atunci neîncetata mea osteneală, gândul pe care trebuie să-l cultiv este să lupt să-l slujesc pe aproapele meu. Când zic „a-l sluji pe aproapele” nu mă gândesc la nu-ştiu-ce lucruri mari, ci la osteneala faptei „mici” de zi cu zi. Nu trebuie să facem neapărat fapte mari şi glorioase pentru a ne numi creştini. Să alinăm o suferinţă, să stăm o data cu copiii vecinilor, pentru a-i lăsa să se bucure şi ei de Liturghie sau pur şi simplu pentru a se odihni şi ei, să ne rugăm pentru cineva, să ţinem o zi de post pentru un vecin plecat la operaţie sau măcar să ajunăm câteva ore. Cel care slujeşte pe ceilalţi învaţă să se jertfească. Ce înseamnă a se jertfi? A se dărui şi a dărui, a înţelege că absolut tot ce avem e darul lui Dumnezeu. Iar darul lui Dumnezeu este precum mana dată poporului ales când străbătea pustia. Vă amintiţi că aceia care şi-au făcut rezerve au găsit-o stricată. Aşa e şi cu noi şi cu darurile noastre, fie ele timp, bani, putere de muncă sau orice altceva: se strică dacă nu le activăm, dacă nu le folosim, împărtăşindu-le cu fraţii pe care Dumnezeu ni i-a dat. Asta e o taină a dragostei: să ştii că tot ce ai tu e de la Domnul, să dăruieşti din toate cele primite, şi să fii încredinţat că Dumnezeu îţi va dărui iarăşi înzecit, însutit. Dar dacă nu vrei să dăruieşti şi să te dăruieşti, nu vei şti niciodată ce e bucuria.

Mă gândesc adesea că ceea ce face cel mai mult rău într-o parohie, ceea ce împiedică cel mai mult naşterea unei adevărate parohii - familie e că ne judecăm, că nu ne cruţăm, că ne invidiem, că ne osândim unii pe alţii. Întâlnirile mai dese cu ceilalţi credincioşi, şi în afara bisericii, comportă riscul de a-i vedea mai omeneşte, şi, prin urmare, de a-i judeca, de a-i osândi: „Uite cum vorbeşte”, „Uite cum mănâncă”, „Uite cum şi-a mobilat casa”, „Uite cum se poartă cu soţia, copiii, soţul” etc. De aceea trebuie să învăţăm şi să ne ostenim să devenim prieteni, adică să nu ne mai judecăm atît; trebuie să devenim prieteni duhovniceşti. E mare lucru să ai un frate, dar e şi mai mare lucru când fratele ţi-e şi prieten! Şi frumos spunea cândva Antoine de Saint-Exupéry că „Prieten e cel care nu te judecă”.

E neînchipuit de important să nu ne judecăm, să ne purtăm neputințele unii altora.

Într-o parohie adevărată, fiecare mădular luptă să-și formeze și, mai ales, să-și însuşească o conştiinţă vie şi puternică de enoriaș. Fiecare va dobândi astfel, în timp, un sentiment puternic de apartenență, va avea din ce în ce mai mult conștiința apartenenței la familia sa duhovnicească și se va strădui să trăiască drept, să trăiască într-un proces continuu de tămăduire, bine știind că orice rană a sa este o rană pe fața întregului trup al familiei sale. Un astfel de parohian nu se va izola nicicând față de viaţa colectivă a parohiei, prin manifestări individuale. Pentru cel ce a dobândit o astfel de înțelegere a vieții parohiale este de neconceput ca într-o duminică să meargă la o biserică, într-o duminică la alta, și tot așa. Și tot la fel, el nu concepe că frații săi să facă acest lucru. Iar ăsta nu e un moft sau, Doamne ferește, vreun fel de a judeca viața altor parohii, ci e o înțelegere deplină a faptului că într-o parohie suntem cu adevărat mădulare unii altora și avem tot timpul nevoie unii de ceilalți. Iar cine a gustat măcar un pic dintr-un astfel de duh, știe prea bine că atunci când unul dintre enoriași lipsește, absența acestuia se simte. Cine nu crede că (mai) există așa ceva, să ia exemplu de la mult huliții creștini etiopieni, pe a căror biserici este scris cu litere mari **„Liturghia nu e completă fără tine!”**.

Poate nu e cel mai fericit exemplu dar, dacă faci parte dintr-o parohie vie, a merge într-o duminică la o altă biserică e ca și cum, de Crăciun sau de Paști, tu, ca membru al familiei tale după trup, alegi să nu iei masa cu ai tăi, ci te duci într-o casă străină, unde nu cunoști pe nimeni. Până la urmă, nu e vorba de parohie ca locul în care am ales să mergem, ci de parohie – ca stare. O stare care s-a zidit cu multă osteneală și pe care cu greu poți să o găsești în altă parte.

În acest context, cred că nu mai trebuie să insist asupra faptului că este cu adevărat o anomalie ca două dintre cele mai importante evenimente din viața unui enoriaș (Botezul și Cununia) să se facă în altă parte decât în parohie. Acum, ca să înţelegeţi mai bine, nu pun decât o întrebare: câte tunderi în monahism ați văzut în parohia de care aparțineți?

Adevăraţii enoriaşi, pătrunşi de acest duh, se interesează de viaţa parohiei lor, iau parte activă la ea și contribuie cu toate mijloacele lor materiale, spirituale şi morale, la progresul şi bunul ei mers.

Părintele profesor Ene Braniște face, la un moment dat, o afirmație care cred  că, asemenea bisericilor din Etiopia, ar trebui pusă pe frontonul fiecărei biserici din țara noastră: „Bunul mers şi soarta Bisericii întregi depind de vitalitatea parohiei. Gradul de spiritualitate sau nivelul de viaţa religioasă a fiecărei parohii şi a enoriaşilor ei întreţine viabilitatea spirituală a unei eparhii şi, prin aceasta, a întregului Trup tainic al lui Hristos. Orice iniţiativă şi acţiune de regenerare, de refacere şi de întărire a Bisericii va trebui să înceapă, deci, de la parohie şi să se sprijine pe ea, ca să tindă la reînnoirea vieţii parohiale, la progresul şi adâncirea trăirii creştine. Acesta este laboratorul în care se elaborează forţa vitală a Bisericii întregi. Valoarea unei parohii nu se judecă după mărimea ei sau după numărul enoriaşilor şi nici după posibilităţile materiale de care dispune ci, mai ales, după nivelul vieţii duhovniceşti a membrilor ei, după tăria şi claritatea conştiinţei lor de enoriaşi, după măsura solidarităţii lor cu preotul şi cu biserica în jurul căreia se concentrează întreaga lor viaţa duhovnicească”.

**Îndatoriri fundamentale ale credincioşilor**

**1. Datoria de a participa, cu cât mai deasă frecvenţă, la slujbele Bisericii, preponderent în duminici şi sărbători şi de a se împărtăşi cu Sfintele Taine**

Sfintele slujbe nu se săvârşesc atât de mult pentru preot, cât mai ales pentru credincioşi. Deci prezenţa şi activitatea credincioşilor în cadrul cultului divin este o datorie şi o necesitate esenţială. Credincioşii au rolul lor bine precizat în cadrul cultului divin creştin, acela de a fi prezenţi, de a susţine buna desfăşurare a actelor de cult prin aducerea ofrandelor necesare, de a fi susţinătorii cântării în comun la slujbele liturgice, de a recepta în mod corect învăţătura creştină şi de a se împărtăşi cu Sfintele Taine. Prezenţa activă, participarea simţită şi smerită a credincioşilor în cadrul cultului divin, devine o prioritate şi o astfel de cerinţă nu este tratată oricum. Ea presupune şi o pregătire lăuntrică sau spirituală. „Credinciosului care vine la biserică i se impune o stare de curăţenie şi o înălţare spirituală. Dacă preotului i se cere o viaţă la înălţimea celei a Domnului, simplilor credincioşi li se cere… o pregătire spirituală care să egaleze în vrednicie pe aceea a ucenicilor lui Hristos”.

 „Orice motiv de a nu merge Duminica la biserică este o încercare de a-L evita pe Hristos, de a te feri de Hristos. El ne deranjează şi de aceea noi încercăm să-L evităm. Ne este frica, oare, să venim în contact cu Iisus?”

**2. Datoria de a susţine, întări şi mărturisi credinţa Bisericii Ortodoxe**

Se aminteşte mereu de participarea activă a credincioşilor. Aceştia se pot bucura, în biserică, în cadrul generos al rânduielilor de cult, de pregătirea necesară şi de împărtăşirea cu Hristos, fiind demni beneficiari ai Sfintei Liturghii. Dar, ca şi în cazul preoţilor, şi credincioşii sunt chemaţi să se angajeze plenar în a susţine şi în a se împărtăşi şi de Liturghia de după Liturghie. Ieşind din biserică ei se simt mandataţi în a împlini îndemnul Mântuitorului: *Du-te şi spune cât bine ţi-a făcut ţie Dumnezeu!* (*Mc* 5, 19 ).

„Starea sufletească a credinciosului care se înapoiază acasă după participarea la biserică, într-o zi de sărbătoare, este o stare de înălţare şi mulţumire… Biserica nu este o simplă casă de adunare, în care credincioşii sunt chemaţi spre a fi evanghelizaţi, numai spre a li se citi cuvântul lui Dumnezeu, ci este, mai ales, un loc în care este prezent Hristos, un loc de înălţare şi sfinţire a vieţii”.

Datoria de a întreţine şi consolida credinţa ortodoxă vine ca o consecinţă firească a integrării credincioşilor în viaţa şi spiritul parohiei lor, „spirit care trebuie să reflecte o viaţă dinamică. Iar acea parohie care reflectă o spiritualitate dinamică a fost receptivă şi a cooperat cu puterea transformatoare a Evangheliei. Parohia statică… nu a permis mesajului evanghelic să atingă fiinţa interioară a parohienilor”.

 „Păstrarea dreptei credinţe creştine ortodoxe este principala îndatorire a creştinului, în relaţia cu Dumnezeu şi cu Biserica, precum şi faţă de propria viaţă şi mântuirea în Hristos, deoarece nimic pe lume nu este mai de preţ, pentru el, decât mântuirea sufletului”.

Planul pe care îl poate folosi cu maximă eficienţă este cel personal, unde mărturia lui este deosebit de convingătoare, Puterea exemplului este cea care mişcă, tulbură şi apoi limpezeşte viaţa celor care pescuiesc în ape tulburi.

**3. Datoria de a vieţui potrivit învăţăturii de credinţă ortodoxă**

Pr. Dumitru Calugar spune ca un „creştin adevărat şi deplin este omul care, prin vieţuirea cu Hristos şi în Hristos, a reuşit să-şi modeleze viaţa întocmai după aceea arătată lumii de Mântuitorul Însuşi, în vremea petrecerii Sale ca om între oameni şi după învăţătura netrecătoare pe care El a lăsat-o Bisericii şi fiilor ei duhovniceşti”.

Acest nou standard de viaţă, cuprins în sintagma **dreaptă vieţuire creştină**, devine şi rămâne o preocupare cotidiană, făcându-l pe cel ce-l atinge şi se păstrează la înălţimea lui, un demn urmaş al Mântuitorului, cel ce va putea recunoaşte, cu smerenie dar şi cu fermitate: *Toate le pot în Hristos Cel ce mă întăreşte* (*Flp* 4. 13). „Dreapta vieţuire creştină stă pe temelia dogmelor şi constă în cunoaşterea şi împlinirea adevărului dumnezeiesc. Poruncile Bisericii alături de sfintele canoane ale sinoadelor ecumenice şi particulare sunt dreptarul vieţii creştine”. Pe acest tărâm însă credinciosul nu este doar un trăitor atent şi comod, ci trebuie să fie un luptător şi un jertfitor pe altarele credinţei dreptmăritoare şi sănătoasei vieţuiri. „Garanţia şi condiţia păstrării dreptei credinţe este însăşi vieţuirea morală a creştinului după poruncile lui Dumnezeu, pe care Biserica le propovăduieşte tuturor şi după a căror împlinire sau neîmplinire apreciază vieţuirea creştină a acestora”.

**4. Îndatorirea de a asculta de preotul paroh, sprijinindu-l în realizarea programului pastoral, misionar**

Această responsabilitate ne reaminteşte sfatul apăsat al Sfântului Apostol Pavel: *Ascultaţi pe mai marii voştri şi vă supuneţi lor, fiindcă ei priveghează pentru sufletele voastre, având să dea seama de ele* (*Evr* 13,17). Nu este vorba de o supunere necondiţionată, nici de o subordonare asemenea celei din antichitatea păgână, formula care se impune fiind cea de împreună lucrare pentru atingerea unui scop nobil, pentru realizarea unor obiective ce vin să susţină traiul unei vieţi creştine. Preotul nu a fost niciodată un satrap, prezenţa lui în parohie fiind spre propăşirea celor ce o compun, totul trebuind a fi spre slava lui Dumnezeu şi spre folosul celor păstoriţi.

Ascultarea nu este un act umilitor, ci un factor de disciplinare a vieţii. Celui ce i se cere ascultarea nu este redus la tăcere şi nu este supus la o împlinire seacă a unei acţiuni. Cel faţă de care se face ascultare este cel ce ştie ce trebuie făcut într-un context material sau spiritual anume, cel care îşi asumă o responsabilitate, cel care are calităţile managerului în conducerea unei unităţi sau a unui proiect.

Preotul şi credincioşii săi nu sunt doar două categorii distincte, cu statute diferite, ci sunt şi factorii ce interacţionează în aşa fel încât turma să aibă un păstor vrednic, iar păstorul să aibă obiectul misiunii sale, creştini, bine intenţionaţi, bine pregătiţi şi bine orientaţi în vederea obţinerii mântuirii.

Fiecare credincios trebuie să se considere, nu un subordonat, mai mult sau mai puţin disciplinat, cu interese egoiste, ci un colaborator al preotului, un factor cointeresat în a iniţia şi păstra un climat de conlucrare pentru ca mecanismele vieţii parohiale să funcţioneze la nivel optim. Viaţa parohiei este una complexă, unde împreună lucrarea sau doar mâna de ajutor, devin acte de vrednicie care atrag, la rândul lor, acte de apreciere.

Ascultarea faţă de preot şi sprijinul dat acestuia, la realizarea unor obiective la nivel parohial, dau credinciosului acea notă de om conştient şi responsabil, integrat şi implicat în viaţa parohiei. Care ar fi obiectivele la care implicarea credinciosului, prin acea mână de ajutor, poate duce la progres material şi spiritual? Pentru a avea o viaţă parohială prosperă, credinciosul poate participa „la construirea şi renovarea bisericii, a caselor parohiale şi a altor lăcaşuri de interes creştin şi bisericesc, la procurarea de obiecte, veşminte şi alte lucruri pe seama bisericii, la înfiinţarea şi aranjarea bibliotecii parohiale, la aranjarea şi înfrumuseţarea cimitirului, la ajutorarea celor lipsiţi etc.”.

Orice realizare materială, şi nu numai, trebuie să aducă aceleaşi bucurii, atât preotului, cât şi păstoriţilor lui. Orice acţiune desfăşurată în parohie trebuie să fie revendicată de comunitate şi nu de un om sau de un grup de persoane. Toate împlinirile să fie considerare izbânzi colective, de ele bucurându-se toată suflarea.

**5. Fiecare credincios trebuie să aibă o conştiinţă puternică de enoriaş**

Această conştiinţă trebuie să fie atât de vie şi de trează încât fiecare creştin să considere parohia ca pe o adevărată, caldă şi binefăcătoare familie a sa. În această mare familie creştină trebuie să domnească duhul dragostei reciproce, al ajutorării frăţeşti, al colaborării armonioase şi al manifestărilor religioase în comun. A fi botezat în aceeaşi biserică, în aceeaşi cristelniţă, adeseori de către acelaşi preot, a te împărtăşi din acelaşi potir, a avea îndrumător sufletesc una şi aceeaşi persoană, împreună cu marea majoritate a credincioşilor din parohie, însemnează a fi legat cu toate puterile fiinţei tale de patrimoniul spiritual şi material pe care îl alcătuieşte parohia. Această legătură îţi dă conştiinţa de enoriaş, iar conştiinţa aceasta te face să te interesezi de aproape de bunul mers al parohiei, îţi dă plăcerea şi satisfacţia să lucrezi în cadrul comunităţii creştine, pentru dezvoltarea şi desăvârşirea parohiei. Conştiinţa aceasta nu te lasă să fii pasiv, să fii indiferent faţă de problemele creştinismului şi ale parohiei, nu te lasă să te izolezi şi să cazi în egoism, în individualism şi particularism bolnăvicios. Conştiinţa de enoriaş te face să fii interesat de aproape în toate problemele parohiei, te face să fii activ, să fii luptător şi totdeauna prezent în lucrările parohiei. Absenţa şi dezertarea creştinilor de la îndeplinirea unor asemenea îndatoriri sunt dovada desprinderii lor din cadrul familiei creştine şi o asemenea desprindere echivalează cu moartea lor spirituală. Credincioşii lipsiţi de conştiinţa de enoriaşi sunt creştini numai cu numele. Ei sunt pentru parohie celule moarte, mlădiţe uscate...

Îndatoririle esenţiale ale credinciosului îl resposabilizează pe acesta şi îl ajută în a-şi găsi rolul şi rostul în viaţa parohiei. Astfel credinciosul are, în principal, îndatoririle, nu obligaţiile:

-de a participa, cu cât mai deasă frecvenţă, la slujbele Bisericii, preponderent în duminici şi sărbători şi de a se împărtăşi cu Sfintele Taine;

-de a susţine, întări şi mărturisi credinţa Bisericii Ortodoxe;

-de a vieţui potrivit învăţăturii de credinţă ortodoxă;

-de a asculta de preotul paroh, sprijinindu-l în realizarea programului pastoral, misionar.

Fiecare credincios trebuie să aibă o conştiinţă puternică de enoriaş, fapt care le înnobilează pe cele de mai sus, enoriaşul devenind păstoritul cel vrednic.

**Fraţi creştini,**

Sunt multe lucruri pe care le putem face pe lumea aceasta. Unele ne umplu sufletul de bucurie, dar bucuria este ca o flacără de lumânare ce se stinge pe măsură ce se topeşte ceara. Altele ne umplu de amărăciune. Oricum ar fi, să luăm aminte la ce ne spune Sf. Ap. Pavel: ”Toate îmi sunt îngăduite, dar nu toate îmi sunt de folos. Toate îmi sunt îngăduite, dar nu mă voi lăsa biruit de ceva” (I Cor 6,12). Un singur sfat aş îndrăzni să vă dau, ca unul căruia i-a fost încredinţată această misiune, a păstoririi: când vă faceţi planuri de orice fel, la sfârşit peste toate câte vi le propuneţi, adăugaţi ca prioritară intensificarea relaţiei cu Dumnezeu. Dacă vreţi sănătate, căutaţi-L pe Cel ce este “Doctorul sufletelor şi al trupurilor noastre”. Dacă vreţi mâncare, apropiaţi-vă mai mult de Cel ce ne hrăneşte minunat cu “sfintele şi preacuratele Sale Taine”. Dacă vă doriţi un acoperiş deasupra capului, puneţi nădejdea voastră către Cel ce “a întins cerul ca un cort” (Psalmul 103,3). Iar dacă vreţi să scăpaţi de obsedantele griji ce izvorăsc din nesiguranţa zilei de mâine, citiţi zilnic aceste cuvinte rostite de Mântuitorul nostru Iisus Hristos: “Nu vă îngrijiţi pentru sufletul vostru ce veţi mânca, nici pentru trupul vostru cu ce vă veţi îmbrăca; au nu este sufletul mai mult decât hrana şi trupul decât îmbrăcămintea?”. Aceste cuvinte nu sunt doar un îndemn, ci sunt o promisiune fermă pe care ne-o face Domnul.

Recapitulând cele de mai sus, ne dăm seama de faptul că în viaţa noastră toate lucrurile sunt importante, dar în fruntea lor stă sufletul nostru care, cel mai mult, se hrăneşte în Sf. Liturghie. De ce! Pentru că numai prin Sf Liturghie se poate obţine mântuirea sufletului. Creştinul fără Liturghie este creştin doar cu numele sau, cum trist se spune în popor “crestin fără biserică”. De aceea, apreciez şi fericesc pe toţi acei creştini care au dragoste constantă faţă de Sf. Liturghie.

Prin cele scrise până acum nu am epuizat nici pe departe lucrurile pe care e bine să le ştie enoriaşii unei parohii. Acestea le-am scris cu nadejdea că veţi deveni, cât mai curând posibil, creştini cu biserică, nelipsiţi de la Sfintele Liturghii, că veţi aduce periodic copiii la împărtăşit, că vă veţi strădui a fi modele de familii creştine (care să aibă o pravilă de rugăciune, să postească, să se spovedească, să aibă icoane aşezate în locurile cele mai de cinste din casă).

Timpul trece ireversibil….Ca mâine vom trece dincolo, în marea “parohie”, unde ne aşteaptă Iisus – Dreptul Judecător, iar la judecată vom fi martori unii pentru alţii. Fericiţi vom fi dacă vom avea de dat bună mărturie! Căci Domnul ne va întreba pe noi preoţii: “L-ai vazut pe creştinul cutare la Liturghie? Ce poţi să ne spui despre el? Dar şi dumneavoastră, iubiţi credincioşi, veţi fi întrebaţi despre noi: A răspuns părintele cutare chemării şi aşteptărilor tale? Te-a ajutat sau nu pentru a-ţi mântui sufletul? A fost un exemplu bun sau nu? Nădăjduim, aşadar că acestă lucrare ne va sprijini pe toţi, preoţi şi credincioşi, să înţelegem responsabilitatea uriaşă pe care o avem unii faţă de alţii, în Biserica întemeiată de Iisus Hristos – Dumnezeul şi Mântuitorul nostru.

Şi nu uitaţi: Dumnezeu ne primeşte chiar şi aşa, când optăm pentru El după ce le-am încercat pe toate celelalte.

**BIBLIOGRAFIE**

*Biblia sau Sfânta Scriptură*, Editura Institutului Biblic si de Misiune al Bisericii Ortodoxe Române, Bucureşti, 2006.

Prot. Dumitru Călugăr, *Portretul unui creştin,* în Mitropolia Ardealului, Anul III, nr. 1-2, ianuarie-februarie, 1958.

Pr. Dr. Petre Vintilescu, *Parohia ca teren de dezvoltare a spiritualităţii creştine,* Bucureşti, 1937.

Pr. Lect. Dr. Mihai Iosu , *Îndatoriri fundamentale ale credincioşilor*, în Revista Teologica, nr.1/2010.

Pr. Prof. Dr. Spiridon Cândea, *Organele ajutătoare ale preotului în activitatea pastorală din parohie,* în Mitropolia Ardealului, nr. 5-6, 1958.

Idem, *Parohia ca teren de activitate spirituală a preotului,* în Mitropolia Olteniei, nr. 5-6, 1960.

Ioan Mihălţan, *Metode şi mijloace pastorale pentru întărirea credincioşilor în dreapta credinţă,* în revista Mitropolia Banatului, nr. 9-10, 1983.

*Îndrumări misionare,* Editura Institutului Biblic şi de Misiune Ortodoxă, Bucureşti, 1986, pag. 751: *Parohia - Cadrul normal de trăire a vieţii creştine.* (Capitol elaborat de Pr. prof. Ene Branişte şi Pr. prof. Dumitru Radu)

Pr. Dr. Vasile Coman, *Viaţa parohiei,* în Mitropolia Ardealului, nr. 1-2, 1958, pag. 122-126.

Pr Gheorghe Metallinos, *Parohia – Hristos în mijlocul nostru*, Editura Deisis, Sibiu, 2004

<http://patriarhia.ro/images/documente/statutul_bor.pdf> accesat astazi 01.11.2017.

<http://www.haicunoi.com/misiunea-parohiei-prin-activitati-soclal-filantropice-si-educationale-emilian-lovisteanul-episcop-vicar-al-arhiepiscopiei-ramnicului/> accesat astazi 01.11.2017.

http://www.doxologia.ro/puncte-de-vedere/parohia-constiinta-de-enorias, accesat astazi 01.11.2017.

<https://ortodoxiatinerilor.ro/tinerii-biserica/abecedar-ortodox/17836-simti-ca-faci-parte-din-parohia-ta> accesat astazi 01.11.2017.

<https://www.crestinortodox.ro/liturgica/viata-liturgica/parohia-cadrul-normal-traire-vietii-crestine-70694.html> accesat astazi 01.11.2017.